તારી રોટલી ખેંચીએ તો લાંબી થાય પણ તૂટે નહિ એવી મજબૂત હોય છે, પણ મારે તો એને ચ્યુંઈંગ ગમ જેવી પોચી છે એમ કહેવું પડે છે. તારો બનાવેલો ચીલી સૂપ પીધાં પછી મ્હોમાં આગ લાગે છે અને સાત જનમનાં પાપ યાદ આવી જાય છે. છતાં મારી મજાલ નથી કે એ સુપને તીખો કહી શકું. મારે તો એમ જ કહેવું પડે છે કે ‘તારા જેટલો જ હોટ છે બેબી’, પણ આવું જૂઠ બોલ્યા પછી મારી ગાડીનું પૈડું ચોક્કસ ખાડામાં પડે છે. પણ તું મોટી મેનેજર છે, એટલે મારા જ ભાઈબંધો પાસે તું ‘સુપ તો ભાભીના હાથનો જ’ એવાં સર્ટિફિકેટ લઇ આવે છે!